Α.Ο.Κ. Κέρκυρα

Ο **Αθλητικός Όμιλος Κασσιόπης «Κέρκυρα»** ήταν ελληνικό ποδοσφαιρικό σωματείο. Αγωνιζόταν στα επαγγελματικά πρωταθλήματα ως **Α.Ο.Κ. Κέρκυρα [[Ποδοσφαιρική Ανώνυμη Εταιρεία|Π.Α.Ε.]]** έως την αγωνιστική περίοδο 2019–2020. Την αγωνιστική περίοδο 2020–2021 άλλαξε και πάλι την επωνυμία σε Αθλητικός Όμιλος Κασσιόπης. Επίσημη αγωνιστική έδρα του αποτελούσε το Δημοτικό Στάδιο Κέρκυρας το οποίο αποτελεί τμήμα του Εθνικού Αθλητικού Κέντρου Κέρκυρας.

## Ιστορία
Το καλοκαίρι του 2013, με απόφαση του μεγαλομετόχου της ομάδας Γιώργου Λιμπάντση ο Α.Ο. Κέρκυρα συνεργάστηκε με τον Α.Ο. Κασσιόπης, εν μέσω πολλών διαμαρτυριών των οπαδών της ομάδας και γενικότερα της τοπικής κοινωνίας. Αιτία ήταν τα υπέρογκα χρέη που είχαν συσσωρευτεί επί διοίκησης Γιώργου Λιμπάντση, που καθιστούσαν αδύνατη τη συμμετοχή της ομάδας στο πρωτάθλημα της Football League. Ουσιαστικά με τη συνεργασία του ιδιοκτήτη της Π.Α.Ε. Α.Ο. Κασσιόπης Χάρη Κουτσούρη, η ομάδα από την Κασσιόπη Κέρκυρας, που είχε εξασφαλίσει τη συμμετοχή της στο πρωτάθλημα της Football League για τη σεζόν 2013–2014, μετονομάστηκε σε Π.Α.Ε. Α.Ο.Κ. Κέρκυρα, μετέφερε την έδρα της από την Κασσιόπη Κέρκυρας στην Κέρκυρα και άλλαξε το λογότυπο της. Δημιουργήθηκε τον Ιούλιο του 2013 με συγχώνευση του επαγγελματικού τμήματος ποδοσφαίρου του Α.Ο. Κέρκυρα, το οποίο είχε μόλις υποβιβαστεί στη Φούτμπολ Λιγκ, και του Α.Ο. Κασσιόπης που είχε πετύχει την άνοδό του στην ίδια κατηγορία. Το νέο ποδοσφαιρικό σωματείο χρησιμοποιούσε τον Α.Φ.Μ. του Α.Ο. Κασσιόπης, η δε επωνυμία του εμπεριείχε τη δική του σύμφωνα με απόφαση του τοπικού Πρωτοδικείου από τον Οκτώβριο του 2013 και σε αντίθεση με την αίτηση αναγνώρισης ως «Ποδοσφαιρική Αθλητική Ένωση Κέρκυρα» που είχαν υποβάλει οι εμπνευστές της κίνησης.

Η προσπάθεια των φιλάθλων και των παλαίμαχων του Α.Ο. Κέρκυρα ώστε ο ιστορικός σύλλογος του νησιού να κατέβει έστω στο πρωτάθλημα της Ε.Π.Σ. Κέρκυρας διατηρώντας την επωνυμία, το λογότυπο και την ιστορική του συνέχεια βρήκε την άρνηση του Α.Ο. Κέρκυρα και του Γιώργου Λιμπάντση, με συνέπεια να εκπνεύσει ο χρόνος δήλωσης συμμετοχής στο πρωτάθλημα της Ε.Π.Σ. Κέρκυρας και ο ιστορικός Α.Ο. Κέρκυρα να μην αγωνιστεί σε κανένα πρωτάθλημα, είτε ερασιτεχνικό, είτε επαγγελματικό, ύστερα από 45 χρόνια συνεχούς παρουσίας στα τοπικά και εθνικά πρωταθλήματα.

Την αγωνιστική περίοδο 2013–2014, ο Α.Ο.Κ. Κέρκυρα αναδείχθηκε πρωταθλητής Βορείου Ομίλου της Football League 2013–2014 και καταλαμβάνοντας τη 2η θέση μεταξύ 8 ομάδων στα play offs που ακολούθησαν, προβιβάστηκε στη Super League 2014–2015.

Την αγωνιστική περίοδο 2014–2015 τερμάτισε στη 10η θέση της Super League 2014–2015, εξασφαλίζοντας την παραμονή του για την επόμενη χρονιά. Ωστόσο, αποβλήθηκε από το πρωτάθλημα λόγω παράτυπης μεταβίβασης μετοχών. Ως ποινή από την Ελληνική Ποδοσφαιρική Ομοσπονδία, επιβλήθηκε ο υποβιβασμός της ομάδας στη Football League 2015–2016, αντί του Λεβαδειακού.

Την αγωνιστική περίοδο 2015–2016 τερμάτισε στη 2η θέση της Football League 2015–2016, εξασφαλίζοντας την επιστροφή του στη Super League 2016–2017. Στο πρωτάθλημα της αγωνιστικής περιόδου 2016–2017 τερμάτισε στη 10η θέση. Την αγωνιστική περίοδο 2017–2018 τερμάτισε στη 15η θέση της Super League 2017–2018 και υποβιβάστηκε. Την αγωνιστική περίοδο 2018–2019 τερμάτισε στην 9η θέση της Football League 2018–2019. Την αγωνιστική περίοδο 2019–2020 τερμάτισε στην 11η θέση της Super League 2 2019–2020 και υποβιβάστηκε στη Football League 2020–2021.

Την αγωνιστική περίοδο 2020–2021 η διοίκηση της ομάδας δεν δήλωσε συμμετοχή στο πρωτάθλημα της Football League 2020–2021. Συνεπώς, η ομάδα συμμετείχε στο πρωτάθλημα της Γ΄ Εθνικής Κατηγορίας 2020–2021 με την επωνυμία «Αθλητικός Όμιλος Κασσιόπης» και τελικώς υποβιβάστηκε στο τοπικό πρωτάθλημα της Ε.Π.Σ. Κέρκυρας, στο οποίο δεν δήλωσε συμμετοχή και εν τέλει διαλύθηκε.

## Λογότυπο – Χρώματα
Η Απήδαλος Ναυς απεικονιζόταν στο λογότυπο του συλλόγου. Τα χρώματα του συλλόγου ήταν το μπλε και το κόκκινο.

## Παραπομπές


Κατηγορία:Αθλητικοί σύλλογοι Κέρκυρας
Κατηγορία:Ιδρύσεις αθλητικών συλλόγων το 2013
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 2013